Meer as duisend naamlose lyke ‘’n misverstand’Argieffoto Die Gautengse departement van gesondheid ontken nou daar is meer as 1 000 ongeïdentifiseerde lyke in dié provinsie se lykshuise. Maroela Media het verlede week berig dat 1 117 van die 17 940 lyke in Gautengse lykshuise nie in die afgelope boekjaar uitgeken is nie. Dit volgens ŉ antwoord in die Gautengse wetgewer deur Bandile Masuku, Gautengse LUR vir gesondheid. Maar dr. Mosou Morule, hoof van forensiese patologie in Gauteng, sê dit is ŉ misverstand. “Die meeste van die lyke wat ná sewe dae by lykshuise aankom, word as ‘ongeïdentifiseer’ geklassifiseer. Hierdie lyke bly as ongeïdentifiseer aangeteken, al identifiseer familielede later die liggame van hul geliefdes,” sê Morule. Jack Bloom, DA-woordvoerder oor gesondheid in Gauteng, sê dit is kommerwekkend dat Morule nou eers met hierdie inligting vorendag kom. “Ek vra hierdie vrae reeds jare lank in die wetgewer en hierdie verduideliking is nog nooit verskaf nie,” sê Bloom. “Ons het duidelikheid nodig oor die ware syfers van ongeïdentifiseerde lyke in Gauteng, wat ek steeds vermoed op ŉ groot getal neerkom.”